Document ID: 32005D0780

KOMMISSIONENS AFGØRELSE
af 8. november 2005
om indkøb og oplagring af mund- og klovesygevirusantigener
(2005/780/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets beslutning 90/424/EØF af 26. juni 1990 om visse udgifter på veterinærområdet (1), særlig artikel 14,
under henvisning til Rådets direktiv 2003/85/EF af 29. september 2003 om EF-foranstaltninger til bekæmpelse af mund- og klovesyge, om ophævelse af direktiv 85/511/EØF og beslutningerne 89/531/EØF og 91/665/EØF og om ændring af direktiv 92/46/EØF (2), særlig artikel 80, stk. 2, og
ud fra følgende betragtninger:
(1)
I henhold til Rådets beslutning 91/666/EØF af 11. december 1991 om oprettelse af EF-beredskabslagre af mund- og klovesygevacciner (3) er der oprettet beholdninger af antigener til hurtig formulering af mund- og klovesygevacciner, som af sikkerhedsgrunde opbevares på separate, udpegede steder i fabrikantens bygninger.
(2)
I henhold til direktiv 2003/85/EF skal Kommissionen sørge for, at der opbevares EF-beredskabslagre af koncentrerede, inaktiverede antigener til fremstilling af mund- og klovesygevacciner i EF-antigen- og vaccinebanken.
(3)
Der skal i den forbindelse træffes beslutning om, hvor mange doser og hvor mange forskellige stammer og undertyper af mund- og klovesygevirusantigener der skal opbevares i EF-antigen- og vaccinebanken, under hensyntagen til de anslåede behov i henhold til beredskabsplanerne og den epidemiologiske situation, eventuelt efter høring af EF-referencelaboratoriet.
(4)
Der er endnu ikke udpeget et EF-referencelaboratorium for mund- og klovesyge, og indtil da tages der udgangspunkt i rapporten fra FAO World Reference Laboratory for Foot-and-Mouth Disease om en liste over prioriterede antigener, der anbefales for antigenbanker, som blev godkendt af det tekniske udvalg under FN's Levnedsmiddel- og Landbrugsorganisations (FAO) Europæiske Kommission for Bekæmpelse af Mund- og Klovesyge (EUFMD) på EUFMD's 36. samling.
(5)
Forværringen af mund- og klovesygesituationen i visse dele af verden gør det nødvendigt, at visse antigenbeholdninger omgående suppleres i overensstemmelse med de risici, der er forbundet med denne udvikling, for den epidemiologiske situation i Fællesskabet og de omkringliggende lande.
(6)
I forbindelse med at der træffes afgørelse om anskaffelse af supplerende mængder og undertyper af mund- og klovesygevirusantigener, bør der tages hensyn til de eksisterende mængder af sådanne antigener, til den kompatibilitet, der kræves med henblik på kombinering i polyvalente vacciner, og til antigenfabrikantens markedsføringstilladelse i mindst en af medlemsstaterne, jf. Europa-Parlamentets og Rådets direktiv 2001/82/EF af 6. november 2001 om oprettelse af en fællesskabskodeks for veterinærlægemidler (4).
(7)
Da oplysningerne om mængder og undertyper af antigener og godkendte vacciner, der er oplagret i EF-antigen- og vaccinebanken, i henhold til direktiv 2003/85/EF skal behandles som klassificerede oplysninger, bør bilaget til denne afgørelse ikke offentliggøres.
(8)
Størrelsen af Fællesskabets finansielle tilskud til at oprette sådanne antigenberedskabslagre og de betingelser, der kan fastsættes herfor, bør ligeledes fastlægges, jf. artikel 14 i beslutning 90/424/EØF.
(9)
Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed -
TRUFFET FØLGENDE AFGØRELSE:
Artikel 1
1. Kommissionen indkøber de mængder og undertyper af mund- og klovesygevirusantigener, der er angivet i bilaget.
2. Kommissionen sikrer, at antigenerne fordeles mellem de to dertil udpegede steder i fabrikantens bygninger i overensstemmelse med bilaget.
3. Foranstaltningerne i stk. 1 og 2 gennemføres af Kommissionen i samarbejde med leverandøren af de pågældende antigener, der allerede er oplagret i EF-antigenbanken.
4. Foranstaltningerne i denne artikel skal være tilendebragt senest den 31. december 2005.
Artikel 2
1. Kommissionen afholder alle udgifter i forbindelse med de foranstaltninger, der er omhandlet i artikel 1, stk. 1 og 2, dog højst 2 500 000 EUR.
2. I overensstemmelse med artikel 80, stk. 4, i direktiv 2003/85/EF indgår Kommissionen en kontrakt om de indkøb, der er omhandlet i stk. 1.
3. Kommissionen sikrer, at de antigener, der er omhandlet i artikel 1, stk. 1, er omfattet af eksisterende kontrakter vedrørende oplagring af antigener samt formulering, fremstilling, aftapning, mærkning og distribution af vaccine fremstillet af sådanne antigener.
4. Generaldirektøren for Generaldirektoratet for Sundhed og Forbrugerbeskyttelse bemyndiges til på Kommissionens vegne at underskrive kontrakten omhandlet i stk. 2.
Artikel 3
I henhold til artikel 80, stk. 3, i direktiv 2003/85/EF offentliggøres bilaget til denne afgørelse ikke.
Udfærdiget i Bruxelles, den 8. november 2005.

Labels: 7
3
0
6